A4-0282/96

Päätöslauselma Euroopan unionin ja Slovenian tasavallan välisen Eurooppa- sopimuksen taloudellisista ja kauppapoliittisista näkökohdista

Euroopan parlamentti, joka

- ottaa huomioon työjärjestyksensä 148 artiklan,

- ottaa huomioon taloudellisten ulkosuhteiden valiokunnan mietinnön (A4-0282/96),

A. on tietoinen siitä, että Slovenian kansa on kuulunut satoja vuosia Euroopan ja Keski-Euroopan talousalueeseen,

B. ottaa huomioon sen tosiseikan, että slovenialaisilla on ollut historiansa aikana tärkeä osuus talouden, tieteen, teknologian, politiikan ja kulttuurin kehityksessä Euroopassa,

C. ottaa huomioon Slovenian aktiiviset pyrkimykset vuoden 1990 itsenäisyysjulistuksestaan lähtien lähentyä markkinataloudellisilla ja demokraattisilla uudistuksilla Euroopan unioniin ja saavuttaa sen täysjäsenyys mahdollisimman pian ja hyväksyä kaikki siitä aiheutuvat oikeudet ja velvollisuudet täysin tasa-arvoisesti,

D. ottaa huomioon sen tosiseikan, että Slovenia on ilmoittanut olevansa valmis pitämään maata koskevat, Jugoslavian liittovaltion tekemät kansainväliset sitoumukset, kuten Italian kanssa tehdyn Osimo-sopimuksen, ja on ottanut osan Jugoslavian veloista ja hoitanut esimerkillisesti velkojensa maksua,

E. on tietoinen Slovenian tärkeästä asemasta Euroopan sisäisissä kauppavirroissa, mikä johtuu sen keskeisestä asemasta, ja ottaa huomioon sen tosiseikan, että Slovenian infrastruktuurin rakentaminen on myös Euroopan unionin etu,

F. ottaa huomioon EU:n ja Slovenian assosiointisopimuksen, joka allekirjoitettiin 10. kesäkuuta 1996 ja joka on nyt ratifioitavana,

1. Suhtautuu myönteisesti EU:n ja Slovenian välisen assosiointisopimuksen allekirjoittamiseen 10. kesäkuuta 1996;

2. Toteaa, että Slovenialla on entisistä suunnitelmatalousvaltioista korkein bruttokansantuote ja maan makroekonominen kehitys on hyvin suotuisa;

3. Suhtautuu myönteisesti siihen, että Slovenia, jonka talousarvio on tasapainossa ja jonka julkinen velka on nykyisin vain 30 % bruttokansantuotteesta, pitää tavoitteenaan täyttää kaikki viisi Maastrichtin sopimuksessa määrättyä arviointiperustetta jo vuonna 2000, ja se on jo täyttänyt molemmat verotukselliset arviointiperusteet;

4. Suhtautuu myönteisesti siihen, että Slovenia haluaa toimia alueellisia eroavaisuuksia vastaan, harjoittaa monien keskusten johdonmukaista politiikkaa ja vähentää edelleen nykyistä 13,8 prosentin työttömyyttä (ILO:n kansainvälisesti tunnetun tilastollisen menetelmän mukaan vain 7 %), joka on laskussa;

5. Vetoaa Slovenian hallitukseen, että se edistää yksityistämis- ja uudelleenyksityistämisprosesseja edelleen perustellusti ja kattavasti ja että se huolehtii siitä, että viimeisen viiden vuosikymmenen aikana valtion yritysten ja niin sanotun yhteiskunnallisen omistuksen hallitsema talous siirtyy oikeudellisesti ja tosiasiallisesti yksityisomistukseen; kehottaa komissiota antamaan Slovenian hallituksen käyttöön, jos tämä haluaa, EU:n yhtiö- ja yrityslainsäädännön asiantuntijoita, jotta yksityistäminen voisi tapahtua niiden normien mukaisesti, joita sovelletaan EU:ssa, johon Slovenia on piakkoin liittymässä;

6. Ehdottaa, että Slovenian kilpailukykyä voimistetaan siten, että taloudellista uudistusprosessia käytetään laajan omaisuuspohjan ja elinkykyisen keskiluokan luomiseksi;

7. Vaatii neuvostoa, komissiota ja jäsenvaltioita sekä Euroopan investointipankkia tukemaan kestävästi Slovenian suuria infrastruktuurihankkeita maan kytkemiseksi Euroopan unioniin; tällaisia hankkeita ovat muun muassa Ljubljanan ja Venetsian välinen Gorizian ja Triesten kautta kulkeva moottoritie, huippunopea yhteys Ljubljana - Trieste - Venetsia, etelän ja pohjoisen väliset rautatieyhteydet ja yhdistelmäliikenteen infrastruktuurit raja-alueilla;

8. Toteaa ilahtuneena Slovenian ponnistelut päästä kaikkien Euroopan unioniin kuuluvien naapureidensa ja Unkarin ja Kroatian kanssa yhä läheisempään taloudelliseen ja poliittiseen yhteistyöhön ja osallistumaan siinä yhteydessä rajat ylittäviin ohjelmiin kuten PHARE:en ja INTERREG:iin, jotka EU:n on säilytettävä ja joita sen on kehitettävä edelleen;

9. Kehottaa komissiota tukemaan taloudellisesti Slovenian ja EU:n välisellä raja-alueella tällaisille alueille tyypillisten toimintojen (tullilaitos, tuonti/vienti) katoamisen vaatimia muutostoimia, ja hankkeita ympäristön uudistamiseksi ja tilan kohottamiseksi, minkä Isonzon alueen tuleva yhteinen suunnitelma tekee mahdolliseksi, ja samalla edistämään raja- ja sisarkaupunkien Gorizian (Italia) ja Nova Gorican (Slovenia) sekä Bad Radkersburgin (Itävalta) ja Gornja Radgonan (Slovenia) välistä esimerkillistä taloudellista ja kulttuurista yhteistyötä, jossa otetaan huomioon erityisesti myös ympäristönsuojelu;

10. Suhtautuu myönteisesti siihen, että Slovenia, joka on WTO:n perustajajäsen ja CEFTAn jäsen, ja joka on myös tehnyt vapaakauppasopimuksen EFTAn kanssa, tunnustaa selkeästi vapaan maailmankaupan;

11. Suhtautuu myönteisesti siihen, että nopeasti kehittyvä sosiaalinen markkinatalous Sloveniassa saa myönteisiä kehysehtoja, kuten oikeusvaltio, kansanvalta ja vähemmistöjen suoja;

12. Arvostaa Euroopan neuvoston esimerkilliseksi kuvaamaa kansallisuuksien oikeutta, erityisesti suhteessa italialaisen ja unkarilaisen alkuperäisen väestöryhmän erityisasemaan, ja kehottaa Sloveniaa syventämään edelleen vähemmistösuojaa ja vähemmistöjen tukemista kaikkia siellä perinteisesti asuvia vähemmistöjään varten;

13. Suhtautuu myönteisesti Italian ja Slovenian väliseen kompromissiin, joka tehtiin EU:n neuvoston Espanjan puheenjohtajuuden ehdotuksesta, ja kannustaa molempia osapuolia panemaan sen pian ja täydellisesti täytäntöön ja sen lisäksi tekemään, kuten on ilmoitettu, vähemmistösuojaa koskevan kahdenvälisen sopimuksen;

14. Vaatii EU:n ja jäsenvaltioiden asianomaisia tahoja ratifioimaan assosiointisopimuksen välittömästi;

15. Suhtautuu myönteisesti assosiointisopimukseen ja siihen tosiseikkaan, että Slovenia on 10. kesäkuuta 1996 jättänyt Euroopan unionin jäsenyyshakemuksen, sijoittuen näin ollen ensimmäisten hyväksyttävien ehdokkaiden joukkoon;

16. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Slovenian tasavallan parlamentille.